和立齋喜雪韻
作者：王柏
朝代：宋

paragraphs: 生意原原如襞積，陰闔陽開有繩尺。
風霜冰雪豈少思，到此自宜天地塞。
凜然帝則亙古今，此外不知還不識。
連年冬令太傷遲，君子憂時長皺眉。
萬物驕矜不自持，落盡窗前年後梅。
深山芽茁無空枝，更疑麥隴青離離。
一夜風號陽氣服，玄冥奮威正當局。
翦水裁花兩日飛，更撒珠璣三萬斛。
攬柄收權應恨晚，明朝已迫東方木。
却恐春風未肯和，顛倒天時難善俗。